Kaare Haukaas

Kaare Engedal Haukaas (født 27. oktober 1917 i Trondheim, død 21. november 1992) var en norsk bibliotekar og bibliograf.

Kaare Haukaas var sønn av sorenskriver Per Haukaas (1879–1957) og Valborg Eline Wahl (1880–1931). Han var ansatt ved Universitetsbiblioteket i Oslo fra 1937 til 1983. I 1956 etablerte han Det juridiske fakultetsbiblioteket som fagbibliotek for det juridiske fakultetet i Domus Bibliotheca. Fra 1983 til 1984 var han stipendiat ved NAVF.

Han utarbeidet en rekke bibliografier, for eksempel over Halvdan Koht, Olav Duun og Francis Bull. Ved sin død etterlot han seg en ufullendt samling av rettshistoriske, biografiske og bibliografiske opplysninger, som i 1993 ble utgitt av Pål A. Bertnes som Den norske rettslitteraturen – og dei som skreiv han.

Litteratur
 Studentene fra 1936. Oslo, 1961

Kategori:Norske bibliotekarer